Conferința „Rolul scriitorului ca militant pentru o gândire liberă, într-o lume liberă” susținută de scriitorul ucrainean Andrei Kurkov, la Facultatea de Litere a UB

Joi, 14 aprilie 2022, scriitorul ucrainean Andrei Kurkov va susține conferința cu titlul „Rolul scriitorului ca militant pentru o gândire liberă, într-o lume liberă”. 
Evenimentul va avea loc la Biblioteca Facultății de Litere a Universității din București (str. Edgar Quinet, nr. 5-7), începând cu ora 14:00. Totodată, persoanele care doresc să participe online au posibilitatea de a lua parte la prelegere accesând următorul link. Limba de comunicare a evenimentului va fi română.
Conferința va include o dezbatere despre scriitor ca portavoce în lupta pentru libertatea poporului său, despre modificarea percepției omului de rând asupra vieții pe timp de război, pornind de la romanul „Albinele gri” al lui Andrei Kurkov, publicat recent la Editura Paralela 45.
În cadrul evenimentului vor lua cuvântul conf. univ. dr. Cristina Bogdan, decan al Facultății de Litere a UB, și prof. univ. dr. Cristian Preda, decan al Facultății de Științe Politice a UB, precum și conf. univ. dr. Radu Vancu, cadru didactic la Facultatea de Litere a Universităţii „Lucian Blaga” din Sibiu și președinte al PEN România (Poets, Essayists, Novelists) și Antoaneta Olteanu, președintă a Asociației Slaviștilor din România și traducătoarea cărților lui Andrei Kurkov în România.
[bookmark: _GoBack]Discuțiile vor fi moderate de Cătălina Bălan, director de marketing și PR al Editurii Paralela 45.
Despre Andrei Kurkov
Andrei Kurkov (n. 1961, Regiunea Leningrad, URSS) este unul dintre cei mai vizibili oameni de cultură din Ucraina, preşedinte al PEN Ucraina. Scriitorul se implică foarte activ pentru a face cunoscută cauza Ucrainei, relatând de la fața locului realitatea războiului pornit de Rusia împotriva poporului ucrainean. Relatările sale sunt transmise de cele mai importante canale media din întreaga lume (Le Figaro, Le Monde, Le Nouvel Observateur, TV5, New York Times, CNN, BBC, The Economist etc.).
Pe lângă activitatea literară, Andrei Kurkov desfășoară și activitate didactică. De asemenea, conferențiarul este și eseist, scenarist, regizor, membru al Uniunii Cinematografilor din Ucraina (din anul 1993), al Uniunii Scriitorilor din Ucraina (din anul 1994), membru al Academiei Europene de Film (din anul 1998) și membru permanent al juriului premiului Academiei Europene de Film „Felix”. 
Cartea ,,Albinele gri” spune povestea unor oameni pașnici, care își vedeau de viață într-un sătuc din estul Ucrainei, până în momentul când peste ei a venit războiul. 
Mai multe informații despre eveniment și invitat pot fi consultate aici.

